Diari Oficial de la Generalitat Valenciana


Sumari del DOGV 6449, del 31-01-2011 (2011/725)

RESOLUCIÓ de 21 de desembre de 2010, del conseller de Solidaritat i Ciutadania, per la qual es ratifica l'acord d'extinció de la Fundación Gestión y Eficiencia Empresarial. Fundación de la Comunitat Valenciana.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6449

Data del DOGV
:   31-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/725


Data del document
:   21-12-2010

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

RESOLUCIÓ de 21 de desembre de 2010, del conseller de Solidaritat i Ciutadania, per la qual es ratifica l'acord d'extinció de la Fundación Gestión y Eficiencia Empresarial. Fundación de la Comunitat Valenciana. [2011/725]  
Vist l'expedient sobre ratificació pel Protectorat, de l'Acord d'extinció adoptat pel Patronat de la Fundación Gestión y Eficiencia Empresarial. Fundación de la Comunitat Valenciana, resulten els següents,   
Fets  
Primer. En data 19 de novembre de 2010, segons Registre d'Entrada de la Conselleria de Justícia i Administracions Públiques, Luis Lobón Martín, secretari del Patronat de la Fundación Gestión y Eficiencia Empresarial. Fundación de la Comunitat Valenciana, d'ara en avant la Fundació, en nom i representació d'aquesta, va presentar escrit sol·licitant del Protectorat de Fundacions la ratificació de l'acord del Patronat de la Fundació, de data 18 de juny de 2010, d'extinció, a causa de la impossibilitat de realització del fi fundacional.  
Segon. La Fundació va ser inscrita mitjançant una Resolució de 7 de novembre de 2007, de la secretària autonòmica de Justícia de la Conselleria de Justícia i Administracions Públiques, amb el caràcter de foment de l'economia; la seua Fundadora és la Generalitat Valenciana, representada per Gerardo Camps Devesa, conseller d'Economia, Hisenda i Ocupació.  
L'objecte i finalitat de la Fundació, segons els seus Estatuts, és el coneixement i col·laboració, entre alts executius i empresaris de la Comunitat Valenciana, per tal de contribuir a la millora de l'activitat empresarial i econòmica de la Comunitat Valenciana. Facilitar la qualitat i millora en la promoció de productes, serveis i activitats, així com la imatge de les empreses de la Comunitat Valenciana, a fi que possibiliten una major competència, tant en els mercats internacionals com per a l'obertura de mercats emergents. Facilitar i promoure les relacions personals entre els components del món empresarial, ja siguen empresaris o executius, i facilitar el foment de l'ocupació. Qualssevol altres fins, serveis comuns i activitats que la Fundació acorde o decidisca i no s'indiquen anteriorment, que perfeccionen la seua acció bàsica i fonamental d'acostament entre alts executius i l'entorn socioeconòmic empresarial.  
L'últim Patronat que consta inscrit al Registre de Fundacions de la Comunitat Valenciana ho va ser per Resolució de 26 de juny de 2009, de la secretària autonòmica de Justícia de la Conselleria de Justícia i Administracions Públiques, amb la següent composició:  
President:  
1. Gerardo Camps Devesa, conseller d'Economia, Hisenda i Ocupació.   
Vicepresident:  
2. Manuel Vega Bargues, secretari autonòmic d'Economia i Pressupostos.  
Secretari patró:  
3. Luis Lobón Martín, director general del Servei d'Ocupació i Formació (SERVEF).  
Vocals:   
4. Antonio Lis Darder, director general de Comunitat Valenciana d'Inversions, SA.   
5. Enrique Pérez Boada, director general de l'Institut Valencià de Finances.  
La dotació de la Fundació ascendia a la quantitat de 30.000 €, aportats pel fundador. Segons el balanç de situació presentat per la Fundació, el patrimoni net d'aquesta, a data 18 de juny de 2010, ascendeix a 76.788,51 €.   
Tercer. Segons l'acord d'extinció, el Patronat fonamenta aquesta en la impossibilitat de realització del fi fundacional, i és improcedent la modificació d'Estatuts o la fusió amb una altra fundació. En concret, en la memòria justificativa aportada s'assenyala el següent:  
«La impossibilitat del compliment dels fins d'interés general que persegueix la Fundació, esdevé d'impossible compliment, pel fet que els ingressos fundacionals des de la seua constitució han vingut radicats, en la inclusió d'aquests, dins dels pressupostos generals de la Generalitat Valenciana.  
La disposició addicional 18a, de la Llei 13/2009, de 29 de desembre, de Pressupostos de la Generalitat Valenciana per a l'exercici 2010, sota l'epígraf de la reorganització del sector públic de la Generalitat Valenciana, contempla la possibilitat de suprimir persones jurídiques, privades o públiques, que conformen el sector públic de la Generalitat, sempre que els fins d'aquelles puguen ser atribuïts a òrgans centrals de les conselleries en què s'organitza l'administració de la Generalitat o a una altra persona jurídica pertanyent a l'esmentat sector públic. El passat 14 de maig de 2010, i dins del dit epígraf, es va proposar com a mesura, dins del pla d'austeritat que s'està duent a terme, l'extinció, entre altres, de la present Fundació.  
(...) davant de l'absència de finançament, i unit al fet que els dits fins d'interés general, perseguits per la Fundació, poden ser assumits per les mateixes àrees de treball de la Conselleria d'Economia, Hisenda i Ocupació de la Generalitat Valenciana, hi cal, pel moment econòmic que estem vivint, la supressió de determinats ens amb la finalitat de reduir les despeses de l'administració pública, sense que, per tant, una modificació estatutària o una fusió resolgueren els problemes de viabilitat de la mateixa, ja que aquesta té un clar origen financer i no jurídic.»  
Per la seua banda, en data 9 de setembre de 2010 va ser publicat, en el DOCV, el Decret 202/2010, de 3 de desembre, del Consell, pel qual s'autoritza l'extinció, dissolució, liquidació i baixa registral de la fundació pública de la Generalitat Fundación Gestión y Eficiencia Empresarial. Fundación de la Comunitat Valenciana, que es fonamentava en l'esmentada disposició addicional 18a, de la Llei 13/2009, de 29 de desembre.  
Quart. El Patronat té reconeguda, en l'article 35 dels Estatuts de la Fundació, la facultat de designar l'entitat a què es destinaran els béns resultants de la liquidació, sense perjudici del que disposa l'article 26.3 de l'esmentada Llei 8/1998, de 9 de desembre, de Fundacions de la Comunitat Valenciana.   
En aqueix sentit, en el Projecte d'actuació presentat es manifesta que la voluntat dels patrons és que el seu romanent es destine a favor de la Generalitat Valenciana, per a la realització de fins d'interés anàlegs als perseguits per la Fundació.  
Cinqué. La Comissió de Protectorat, en la sessió de 20 de desembre de 2010, emeté informe favorable, entre altres, en el punt del dia corresponent a la ratificació de l'Acord d'extinció de la Fundació, en els termes expressats en els apartats precedents.  
Fonaments de dret  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria correspon exercir, entre altres, les competències en matèria de fundacions.  
Segon. L'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana s'exerceix per la conselleria competent en matèria de fundacions, corresponent-li al conseller la titularitat del Protectorat, sense perjudici de la possibilitat de la seua delegació o desconcentració.  
Tercer. Mitjançant una Resolució de 30 de juliol de 2010, de la Conselleria de Justícia i Administracions Públiques (DOCV núm. 6323), es va disposar delegar en el titular de la Conselleria de Solidaritat i Ciutadania les competències del Protectorat de Fundacions no delegades en el secretari autonòmic de Justícia, entre les quals es troben les relatives a «l'extinció de les fundacions, instat si és el cas les corresponents accions judicials».  
Quart. L'article 25 de la Llei 8/1998, de 9 de desembre, de Fundacions de la Comunitat Valenciana estableix que l'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions:  
«Article 31. Causes d'extinció  
La fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjudici del que disposen els articles 29 i 30 de la present Llei.  
d) Quan així resulte de la fusió a què es refereix l'article anterior.  
e) Quan concórrega qualsevol altra causa prevista en l'acte constitutiu o en els Estatuts.  
f) Quan concórrega qualsevol altra causa establida en les lleis.  
Article 32. Formes d'extinció  
1. En el supòsit del paràgraf a), de l'article anterior, la fundació s'extingirà de ple dret.  
2. En els supòsits previstos en els paràgrafs b), c) i e), de l'article anterior, l'extinció de la fundació requerirà l'acord del Patronat ratificat pel Protectorat. Si no haguera acord del Patronat, o aquest fóra ratificat pel Protectorat o pel Patronat, segons els casos.  
3. En el supòsit del paràgraf f), de l'article anterior, es requerirà resolució judicial motivada.  
4. L'acord d'extinció o, si fa al cas, la resolució judicial, s'inscriuran al corresponent Registre de Fundacions.»  
Cinqué. L'article 34 de la Llei 8/1998, de 9 de desembre, de Fundacions de la Comunitat Valenciana, en el marc del títol III relatiu a les fundacions del sector públic de la Generalitat exigeix, en el supòsit d'extinció de les fundacions de tal caràcter, igual que per a la seua constitució, el corresponent acord del Consell.  
Sisé. Els Estatuts de la Fundació, en l'article 35, disposen que:  
«La Fundació, que té duració indefinida, s'extingirà quan s'haja complit el fi per al qual va ser constituïda. No obstant això, el Patronat podrà proposar la seua fusió amb una altra Fundació o acordar la seua extinció, en els termes fixats per la legislació vigent.  
L'extinció, llevat del supòsit en què tinga lloc com a conseqüència d'una fusió, determinarà l'obertura del procediment de liquidació. Als béns i drets resultants de la liquidació se'ls donarà la destinació que el Patronat determine, d'acord amb allò que ha ordenat la normativa vigent, i s'aplicarà el romanent a la realització de fins d'interés general anàlegs, sense perjudici que, en virtut del que estableix l'article 26.3 de la Llei 8/1998, de 9 de desembre, de Fundacions de la Comunitat Valenciana, revertisquen en la Generalitat els béns i drets que haguera aportat com a fundador.»  
Seté. Per tot això, a la vista de la documentació presentada, i d'acord amb allò que ha informat la Comissió de Protectorat de data 20 de desembre de 2010, no s'aprecia cap motiu per a la denegació de la ratificació sol·licitada.  
Vistos els preceptes legals citats i la resta de generals de pertinent aplicació, resolc:  
1. Ratificar l'Acord d'extinció de la Fundación Gestión y Eficiencia Empresarial. Fundación de la Comunitat Valenciana, adoptat pel Patronat d'aquesta, en data 18 de juny de 2010, en els termes descrits en els fets segon i tercer de la present resolució.  
2. Inscriure al Registre de Fundacions de la Comunitat Valenciana la ratificació de l'acord d'extinció de la Fundación Gestión y Eficiencia Empresarial. Fundación de la Comunitat Valenciana.  
Així mateix, es recorda que la liquidació de la Fundació s'haurà de realitzar en els termes expressats en l'article 26.1, de la Llei 8/1998, de 9 de desembre, de Fundacions de la Comunitat Valenciana, segons el qual:  
«L'extinció de la fundació, llevat dels supòsits en què té lloc com a conseqüència d'una fusió, determinarà l'obertura del procediment de liquidació, que serà fet pel Patronat de la fundació sota el control del Protectorat. El Patronat no tindrà més facultats que les de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que hi calguen per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat.  
Recaiguda aquesta, es procedirà a complir el que disposa l'apartat següent per a finalitzar la liquidació. Conclosa aquesta, es farà constar, al Registre de Fundacions de la Comunitat Valenciana, la seua baixa, a sol·licitud del Patronat, per un escrit dirigit al Registre a què s'acompanyarà el certificat de l'acord aprovatori del balanç de liquidació; la ratificació d'aquest pel Protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació al Registre, si resulten operacions pendents d'execució o formalització, hauran de ser dutes a terme pel Protectorat.»  
Notifiqueu la present resolució, que és definitiva en via administrativa, amb l'advertència que contra aquesta podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de poder interposar, si fa al cas, de recurs potestatiu de reposició, en el termini d'un mes, davant de la consellera de Justícia i Administracions Públiques, així com qualsevol altre recurs que s'estime procedent.  
València, 21 de desembre de 2010.- El conseller de Solidaritat i Ciutadania, p. d. (Resolució de 30 de juliol de 2010): Rafael Blasco Castany.